# Lily Lau Lee Lee

    En aquest nom xinès, el cognom és Lau.
Lily Lau Lee Lee (xinès: 劉莉莉; Hong Kong, 28 de desembre de 1966) és una dibuixant de còmics i activista feminista hongkonguesa. Ha estat descrita com «la primera artista de manhua autoproclamada feminista del país.»

## Vida primerenca i formació

Lau va néixer a Hong Kong el 1966. Com a dona xinesa, i la noia més jove de la família, li van fer veure nombroses limitacions a l'hora de desenvolupar-se com a persona. Les expectatives dels seus pares eren baixes i li van transmetre aquest desalè pel treball d'un inici. En canvi, una mestra va encoratjar-la a créixer en el camp de les arts, però no tenia prou recursos per a fer-ho. No va ser fins 20 anys més tard que es va adonar de les seves pròpies habilitats en el dit àmbit.
Lau es va graduar a la fi a la Universitat Politècnica de Hong Kong amb un títol en Disseny Gràfic el 1990. A continuació, va fer un màster a la Universitat de Leeds, al Regne Unit.

## Carrera

Va implicar-se en diferents formes d'activisme, fins al punt de presidir l'Associació de Hong Kong per a l'Avanç del Feminisme, que denunciava imatgeria masclista en anuncis televisius i va organitzar una gala còmica en què premiaven els més masclistes. Va passar de fer assaigs a historietes de caràcter feminista quan una acadèmica li'n va demanar per a un diari sobre gènere i sexualitat. En referència a això, Lau va declarar: «Als hongkonguesos no els agrada llegir més de 1 000 paraules. Així que si vols que els arribi el teu treball, fes còmics.»
El 1998, Lau va començar a dibuixar la tira de còmic Lily's Comix, que sortia al principi en el Hong Kong Film Weekly i posteriorment en els diaris més estesos, com ara Hong Kong Economic Journal, The Sun i Apple Daily. La tira era polèmica i notable per mostrar «nuesa i sexualitat explícitament.» Va continuar per fer altres tires per a diaris, entre els quals Beginning of the End a Hong Kong i St. John's Warts a Taiwan.
El 1998, va publicar el seu primer llibre de còmics, titulat 媽媽的抽屜在最低 - 性,性别,性别政治 (en català, En el fons de l'armari de la mama: Sexe, gènere i política de gènere). Vora els 1 000 exemplars de la primera impressió van vendre's veloçment i després se'n va editar una versió bilingüe anglès-xinès. Lau inequívocament etiqueta la seva obra com a feminista, i Wendy Siuyi Wong i Lisa Cuklan ressalten com «intencionadament hi fa intervindre política de gènere i perspectiva de gènere, tot sovint mitjançant l'observació abans que no pas amb declaracions controvertides.»
També ha publicat This Is How Stars Should Really Be (1999), un còmic antiracista en anglès i xinès, i The Beginning of the End (2001). El 2001, la seva narració Letter to a Dead Friend va donar nom a la col·lecció de còmics internacional homònima, producte d'una exhibició d'art l'any 2000 al Festival de Còmic Internacional Fumetto.

## Referències

* ↑ Wong, Wendy Siuyi «Manhua: The evolution of Hong Kong cartoons and comics» (en anglès). Journal of Popular Culture, 35, 2, 2002, pàg. 25–47. DOI: 10.1111/j.0022-3840.2002.3504_25.x.
* 1 2 «Lily Lau Lee Lee» (en anglès). Lambiek Comiclopedia, 13-04-2012. [Consulta: 15 novembre 2019].
* ↑ «The draw of an alternative lifestyle» (en anglès). South China Morning Post, 20-06-2005, p. 15 [Consulta: 28 maig 2022].
* ↑ Kinder, Anna M. (en anglès) International Journal of Arts Education, 3, 2, 2005, pàg. 88–105.
* ↑ Lau, Lily. «Lily Comix - Artist» (en anglès). Lily Comix. Arxivat de l'original el 24 maig 2011. [Consulta: 15 novembre 2011].
* ↑ Cook, Beryl «Beer, hamburger ads under fire» (en anglès). South China Morning Post, 01-03-1993, p. 3.
* ↑ Rozanna Lilley. Staging Hong Kong: Gender and Performance in Transition. University of Hawaii Press, 31 December 1997, p. 188. ISBN 978-0-8248-2164-7.
* 1 2 3 Cheng, Maria «Redrawing Gender Lines». Asian Wall Street Journal, 15-03-1999, p. HK8.
* ↑ Lent, John A.. Asian comics. ISBN 9781626740853. OCLC 881592441.
* ↑ Liu, Lili.. Ma ma de chou ti zai zui di : xing, xing bei, xing bie zheng zhi. Xianggang: Xin fu nü xie jin hui, 1998. ISBN 9627221023. OCLC 702952050.
* ↑ Wong, Wendy, & Lisa Cuklanz. (2001). “Humor and Gender Politics: A Textual Analysis of the First Feminist Comic in Hong Kong.” In Matthew P. McAllister, Edward Sewall, and Ian Gordon (Eds.), Comics and Ideology (pp. 69–98). New York: Peter Lang Publishing.
* ↑ Wong, Wendy Siuyi, & Lisa Cuklanz. (2002). "Critiques of Gender Ideology in Hong Kong Comic Arts, 1966-1999." Journal of Gender Studies, Vol. 11(3): 253-266.
* ↑ «LETTER TO A DEAD FRIEND artists: Lily Lau Lee Lee». www.herrhuber.com. [Consulta: 15 novembre 2019].
* ↑ Letter to a dead friend. Lucerne: Edition Colomba Urbana, 2001. ISBN 3907055462. OCLC 466050153.
* ↑ Bart Beaty. Unpopular Culture: Transforming the European Comic Book in the 1990s. University of Toronto Press, Scholarly Publishing Division, 15 December 2007, p. 124–25. ISBN 978-1-4426-3341-4.